For godt en uge siden var det 76 store sejlskibe, der lå til kaj i Aalborg og i den kommende weekend kommer der sørme endnu et stort skib til byen. Det er Søværnets "piratskib" Absalon, der lægger til ved honnørkajen 14. august. Absalon har i flere omgange deltaget i missioner langs Afrikas kyster i kampen mod pirater, men når det kommer til Aalborg kommer alt til at foregå meget mere fredeligt. Skibet lægger til klokken 10.30 den 14. august. Her vil Aalborgs borgmester stå klar til at modtage skibet, der er adopteret af Aalborg Kommune. Samtidig vil Aalborg Kanonlaug og Marineforeningen skyde kanoner af og Søværnets Tamburkorps vil spille skibet i havn. Under Absalons besøg vil der både lørdag og søndag være åbent skib, så nordjyderne kan opleve det 137 meter lange både inde- og udefra. Begge dage vil der også blive opført redningsdemonstrationer med SAR-helikopteren fra Flyvestation Aalborg.
Forsvarets skib Absalon, der normalt hører hjemme på Flådestation Frederikshavn besøger i den kommende weekend Aalborg.